
	Παρουσίαση βιβλίου

της Μαρίας Α. Ιωάννου

Καζάνι

στο Σπίτι της Κύπρου

Την Τετάρτη 28 Σεπτεμβρίου 2016 και ώρα 20:00 θα παρουσιαστεί στο Σπίτι της Κύπρου, Ξενοφώντος 2Α, Σύνταγμα, το βιβλίο ΚΑΖΑΝΙ της Μαρίας Α. Ιωάννου που κυκλοφορεί από τις εκδόσεις Νεφέλη.
Για το βιβλίο θα μιλήσει ο κ. Διονύσης Μαρίνος δημοσιογράφος, συγγραφέας.
Αποσπάσματα θα διαβάσει η συγγραφέας.
Οι χαρακτήρες της συλλογής, κοχλάζοντας, γεμίζουν τον τόπο πιτσιλιές. Μια συλλογή ασφυκτική και ταυτόχρονα ασφυκτικά χαριτωμένη, σε ταλάντευση ανάμεσα στον ωμό και το μαγικό ρεαλισμό. Ο αναγνώστης παρασύρεται κινηματογραφικά στην αφήγηση, μέσα από έναν λόγο που άλλοτε ρέει σαν χείμαρρος και άλλοτε εξαφανίζεται μυστηριωδώς. Το μόνο διήγημα που γλυτώνει από το καζάνι βρίσκει καταφύγιο στο Appendix, ως απλός παρατηρητής των σκοτεινών στροβιλισμών των υπόλοιπων διηγημάτων. Μια τηλεόραση δολοφονείται.  Ο Δημοσθένης ζει μ΄ ένα ρόπαλο.  Ο τυφλός Αιμίλιος κάνει ζάπινγκ.  Δύο κάκτοι σιαμαίοι αυτοκτονούν.  Μια γυναίκα κουβαλά μαζί της μια προεξοχή.  Μια άλλη θέλει να διαολοστείλει την ομοιοκαταληξία.  Την ίδια στιγμή, μια κορνίζα γίνεται ο μάρτυρας ενός αποκεφαλισμού. Ένας λογοτεχνικός μικρόκοσμος που ανατρέπει και ανατρέπεται από σελίδα σε σελίδα. Κι αν και το ΚΑΖΑΝΙ αντιστέκεται στην αισιοδοξία, συνεχίζει, κόντρα στο ρέμα, να οδεύει προς αυτήν. 

Η Μαρία Α. Ιωάννου γεννήθηκε το 1982 στη Λεμεσό. Σπούδασε Αγγλική Λογοτεχνία και Λογοτεχνία του 20ού αιώνα στο Ηνωμένο Βασίλειο και είναι υποψήφια Διδάκτορας Δημιουργικής Γραφής. Το διήγημά της με τίτλο Standing Mountain έχει βραβευθεί στον παγκόσμιο διαγωνισμό Sea of Words του Anna Lindh Foundation και του IEΜed το 2008. Εκπροσώπησε την Κύπρο στη 14η  Μπιενάλε νέων δημιουργών Ευρώπης και Μεσογείου το 2009, ενώ διάφορα έργα της έχουν διακριθεί σε τοπικούς και διεθνείς διαγωνισμούς συγγραφής. Τον Ιούλιο του 2011 εξέδωσε την πρώτη της συλλογή διηγημάτων με τίτλο Η γιγαντιαία πτώση μιας βλεφαρίδας (Εκδόσεις Γαβριηλίδης). Η συλλογή τιμήθηκε με το Βραβείο Πρωτοεμφανιζόμενου Λογοτέχνη στα Κρατικά Βραβεία Λογοτεχνίας Κύπρου και επιλέγηκε να παρουσιαστεί στο φεστιβάλ Πρώτου Βιβλίου Βουδαπέστης και στο φεστιβάλ Διηγηματογραφίας Κικίντα στη Σερβία.  Η δεύτερή της συλλογή διηγημάτων με τίτλο Καζάνι κυκλοφορεί από τις Εκδόσεις Νεφέλη (2015). Η συλλογή επιλέγηκε να παρουσιαστεί στο 3ο Φεστιβάλ Νέων Λογοτεχνών της 13ης Διεθνούς Έκθεσης Βιβλίου Θεσσαλονίκης και έχει συμπεριληφθεί στις υποψηφιότητες για το Βραβείο Νέου Λογοτέχνη 2016 (ελληνικό περιοδικό Κλεψύδρα / Έναστρον).

Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου

